text: 高捷，字心泰，號龍門，直隸真定府趙州寧晉縣人。生平.曾祖高祿，祖高拱，父高凌煙，贈文林郎江西道御史，再贈奉政大夫大理寺左寺丞。母王氏，封太孺人，贈太宜人。兄高推，萬曆三十五年丁未科進士。萬曆四十三年授河南固始知縣，平白蓮教李思賢等亂，中州刊傳《高侯平妖集》。旋以母憂去，服除，再令固始，崇禎元年授山東道御史，三月疏劾工部主事楊惟和、袁熿冒居副憲，少卿加衘陝西新督臣史永安、王之採以建祠互相推諉，詞臣吳孔嘉借黃山獻謏，流毒鄉井，章下所司。八月，以疏紏輔臣劉鴻訓，帝以捷肆意妄言，奪俸三月示懲。已而告歸。崇禎二年，吏部尚書王永光具疏特薦，以特旨起用，起補江西道御史。時袁崇煥被逮下獄，十二月高捷即疏參輔臣錢龍錫與崇煥奸逆相倚，崇煥之殺毛文龍也，龍錫密語手書，不一而足，即崇煥疏中亦有輔臣龍錫低徊私商之句，兩人陰謀詭計，目中安知有皇上乎？三年奉命巡按山東，劾府道四州縣二十人，東省肅然。三年庚午科山東鄉試，拔來儀、左懋第、姜埰等人，四年監試禮部會試，又主武舉。會譟軍經山左，為侍御出境後兩月事，坐謫補上林苑左丞，尋晉南銓主政，歷稽勳正郎，升山東東昌道副使，駐臨清。後以失陷屬邑，兵部擬遣戍，疏辨，下旨免戍。卒年六十七。墓在縣北十五里曹古疃。
metadata: erhwenkuo/wikipedia-zhtw
metadata: 高捷 (萬曆己未進士)
metadata: https://zh.wikipedia.org/wiki?curid=7463414